정조 19년
乙卯十一月二下五日辰時上御誠正閣藥房入診備局堂上引見入侍時藥房提調鄭存中副提調蔡弘履行左承旨李益運記事官趙台榮假注書李章垕事變假注書鄭時善記注官金良倜記事官吳泰曾行司直金持默訓鍊大將李柱國右參贊尹蓍東戶曹判書李時秀吏曹判書沈煥之兵曹判書李得臣刑曹參判趙鎭寬行副司直徐龍輔副校理洪秀晩以次進伏訖存中等蓍東等進前奏曰近日寒候不調聖體若何上曰一樣矣存中蓍東等曰王大妃殿氣候若何上曰一樣矣存中蓍東等曰惠慶宮氣候若何上曰一樣矣存中曰鬱陵島所採人蔘今纔上來何以爲之乎上曰筵退後入之可也存中曰醫官今旣待令使之入診何如上曰置之上曰藥房先退存中等退出上曰工房承旨入侍出榻敎時善承命出與之偕入上曰吏禮房承旨入侍出榻敎台榮承命出與之偕入申耆朴宗甲金啓洛以次進伏訖上曰備堂進前奏事可也蓍東時秀曰此開城留守李冕膺狀啓也以爲本營所管邑鎭各倉餉還加分耗自朝家特許取用以補支放之不足者已成前例今年加分耗各穀五百六十五石零劃給事請令廟堂稟旨分付矣松都支放之不足加分耗請得取用便成年例朝家自前連爲劃給今番亦依狀請許施何如上曰依爲之出擧條蓍東時秀曰前副校理鄭來百上疏以爲東萊府形便與他自別軍校奬勸實多疎虞西北邊邑畿內獨鎭或有付料軍官久勤邊將而至於本府獨無此規一番出身無求仕拔身之人邊上尙武之法疎忽莫甚自今以後每朔試藝取其優等竝與軍校久勤而依西北例次次收用許以邊將一窠末薦一窠則實爲激勸武士慰悅邊民之方爲辭而批旨有令廟堂稟處之命矣嶺南邊上武士激勸之道與西北異者蓋以邊將則當窠絶少武擧則技藝不習因循暴棄幾至於身不赴京試名不登政目良由奬勸之無素而然渠輩之抑鬱在所當念本道邊將中若通計別將則似不無當窠末薦差擬亦宜有一定之式其久勤遲速試藝優等之節關飭于嶺南道臣往復萊府商確狀聞後令兵曹更爲稟處何如上曰依爲之出擧條柱國曰從事官金羲淳向來郊外動駕時參陣後謂有身病連呈乞遞終不行公當此價布收捧之時不可久曠從事官不宜數遞曾有下敎爲先推考申飭行公何如上曰依爲之出擧條時秀曰本曹白綿紙遺在今幾垂罄今番三起所入僅爲充數而明年所用其數夥然不可不趁速措備故纔已別關申飭於嶺湖兩道而外道營邑看作貢人私貿之物未免有泛忽之弊各別董飭必於正月內精備上送事更加嚴飭而近來紙品之麤劣措備之艱辛專由於僧徒之凋殘僧徒之凋殘亦由於營邑之遙役以此之故前後關飭不啻申嚴而弊復如前終無其效事之可駭莫此爲甚自今以後方物紙浮取寺刹雖微細之物凡係僧役切勿侵徵事嚴立科條定式施行如是出擧條申飭之後若或諉之謬例勒加侵責一毫有貽弊之端則不飭之道臣犯科之守令隨現重勘事另加嚴飭似好故敢此仰達矣上曰依爲之出擧條得臣曰近來驛馬之疲劣愈往愈甚莫重奉命亦或由是而遲滯事之寒心莫此爲甚此莫非濫騎多歧使役無暇而然本曹中違式借騎之弊臣已嚴加禁斷而至若本曹書吏之齎官誥騎驛下鄕者故相臣鄭錫五筵稟防塞矣不知自何時復開此路而近聞吏曹書吏亦援引此例至於筵稟給馬云勿論吏吏兵吏藉此騎驛俱非法意此是已經筵稟之事故不可不更爲筵稟後防塞外道濫騎之襲謬犯科者殆無道無之云揆以法意萬萬駭然當此勅奇不遠使行旁午之時馬政尤爲急務請關飭各道道臣可以釐正者劃卽釐正可以申飭者另加申飭俾無如前違法之弊何如上曰依爲之得臣曰今秋各道都試回啓中北兵使李源啓本馬兵黃一燁騎芻沒技請令該曹稟處而本曹覆啓以各道馬兵居首外元無沒技人賜第之例置之矣己酉年因慰諭使鄭大容書啓自備局以關北馬兵則沒技人直赴事定式矣今此黃一燁似當依定式直赴殿試而係于恩典故敢此仰達矣上曰依定式爲之可也得臣曰北部衍禧坊居正憲前縣監朴春遇今年八十一而明年卽其武科壯元回榜年云故敢此仰達矣上曰聞甚稀貴加一資給宴需等事依例爲之壯元之回榜卽初聞之事如或未經樞銜作闕口傳擬入可也竝出擧條得臣曰訓鍊正從當差出而前望中李燨方有削科之論何以爲之乎上曰李燨事前此收議非不爛漫而衆論崢嶸訖未歸一予意則削科一款不但事係不輕肅廟朝受敎聖意所存固難仰揣而文武科旣稱龍虎榜則龍與虎一也有何貴賤之相懸而自朝家差殊看也我朝官方重文而輕武淸原國舅之爲館錄也亦嘗以武將之子遭人言矣然今若以武官之不得奉祀至有削科之擧則爲今日武臣者豈無抑鬱之心乎且無論文武科名甚重旣決之科無端勿施則是以雜科待之也若夫朔望獻官雖不許塡差陵寢駿奔旣無所拘則大院君祠宇非無所重而武官奉祀無未安之端矣今因兵判所奏適値卿等之齊會各以意陳之可也蓍東曰臣嘗見璿源譜略宗臣之赴科許文而不許武果有文跡矣煥之曰今此削科之論只出於遵守受敎之意則凡他武臣豈有因此卑賤之理乎時秀曰燨之登科旣在出繼之前則到今恐不必削科矣鎭寬曰旣許文臣奉祀則文武似無異同削其旣決之科臣未知合宜矣上曰在前永順君亦嘗三登科第今若使渠削此武科更登文科則誠好矣而以渠之才似難辦此豈以渠爲哉特以渠家之人故惜之耳吏判問于本家敬考受敎之年條後日登筵時更達可也得臣曰然則李燨姑勿擬望乎上曰少竢節拍宜矣上曰日前梁周翊之條陳諸說不必一一當理而其中切實之言則還耗貢蔘之弊予之所嘗有意於釐正而未遑者至於遠近通用守令交差等事卽予之苦心也大抵我朝用人之道數百年內漸益狹窄至於近年而極矣或局於地閥或膠於趣味歷揚華顯盡是綺紈之子布列朝廷不出石竇之外則何嘗見遐外一人或廁淸要之列者哉莫曰鄕人不解事今日立朝任事之臣病在自謀太工疎迃淳古之態無一毫依俙彷彿者則目下急務莫上於用遠人三字矣今日用一遠人明日用一遠人至於一年二年月計歲計始也十居一二終焉三分爲二則事務雖繁而生疎者漸熟風俗雖淆而觀感者必化大朴之未散庸何傷乎方以此意頒示絲綸而卿等亦各思對揚之策蓍東曰中葉以前文章氣節多出於遠方之人此在朝家採用之如何耳今若自上博訪而誠求則草野之間亦豈無可用之人才乎上曰道薦未見其效眞箇人才名姓不達於朝廷吏判須思從隗始之道自今都政收用遠人之方先爲留意可也煥之曰自古鴻儒皆是嶺嶠之人湖南亦素稱文章湖西則與京華無異矣近日人才之寥寥蓋無京鄕之異雖欲得用實無所聞矣上曰豈眞無其人也今之在朝者苟能體予之心居官做事反朴崇讓期有以移易習俗則風聲所及豈無彈冠之效哉守令交差之論予意則果以爲好矣卿等以爲如何蓍東曰無論文武有地處然後治績可觀專意交差之法而反忽擇人則臣未知爲恰好底道也煥之曰古則自營閫邊地以及守令皆有所當之才局今則不然無論才之大小一有善治之名則無礙於歷踐惟當隨才授職然後可以見效而地閥亦不可不見見聞勝故也上曰卿須存心於衡平之道使一世有改觀之休宜矣命書傳敎曰日前因兵曹參議梁周翊疏擧逐段賜批以示其印可言旣求之言至而不之用則烏在其求言之意乎其中貢蔘民弊事還耗減升事遠近一視事守令交差事政合商量處謀於野則獲官人豈有方所而限於地局於時蓽戶繩樞之士無以自致於靑雲之上而朝廷之所以用之者不過城內數三華閥盛族而止焉綈招馹召何嘗及於江漢外十里之地則古往今來如今規模之窄狹狹於釣舠窄於藕孔誠有不可使聞於隣國者至於文蔭武牧守區別派遣牢定鐵限之當窠雖使山濤執銓衡莫敢一言違越此果二典三謨垂載之規則乎否則緣是而生民受其困守令不畏法予每欲打破而未遑者遠人旣欲收攬則先從已通仕籍者次及於其餘爲可令兩銓之臣類聚道邑或以聲名或以地處或以久次一一收用月計歲計之有餘無敢或後於京華而政望必懸註若其跡淪草萊名姓不達之人各該地方官刻意搜訪薦之道伯道伯以其薦中人審加考稽拔其尤而登聞無如備例塞責之爲道伯之不能誠心答揚者當被重勘廟堂遍飭諸道而守令通融交差一款凡屬窒礙相妨者外如何更張爲可有難率易決定銓曹之臣議于大臣以啓蔘之爲弊可勝言哉紫薇檟蔭自古稱靈椏之攸産考之本草惟我東爲然而根荄損於山耕眞贗雜於家種北輸潛興南贈難繼價日翔而弊日滋堂堂御藥所用甚至有蔘生蔘校蔘戶之稱屑越以外不似甚矣京貢難議則救弊亦當如之何一碩二升之耗昉於唐而後仍之漸增至二㪷而我朝則爲一㪷有半雖近於折衷而減耗給耗之議自昔紛然此朝家所以一念櫽括未覺其要者月前以還弊中簿書統合一款問於大臣姑未稟覆與今詢貢蔘還耗事博採物情須以從違間當否劃卽稟奏事言于廟堂敎益運曰兵議之疏紙已生毛言亦月前應旨而今始登徹何故也益運曰聞以前銜疏見阻於兵曹云矣上曰是豈成說乎兵曹事萬萬駭然因此思之疏儒之伏閤逾月則自政院曉諭下送曾有定式當此隆寒儒生之彷徨闕外亦甚可悶自今爲始疏儒伏閤過三日後可入之疏則趁卽捧納如其不可捧入之疏使之卽速退去可也耆曰卽今伏閤之疏請院額云矣上敎煥之曰祠院之設到今殆無遺漏者而鄕儒不知事面之輕重每以不緊之疏致煩酬應屑越甚矣卿時帶泮任嚴飭太學如許儒疏切勿許謹悉可也命書傳敎曰近以疏章句語事設爲禁令古豈有哉出於不得已也然或因噎而廢食竝與初不涉禁之疏而萬一見阻於闕門其爲後弊誠有難言者觀於數昨兵議之疏而紙已生毛言亦月前應旨據此可知疏章見阻之一端今閒承宣言兵曹事亦不成說當該兵曹堂上捧現告一傡從重推考因此又聞之書院請額之疏謂以已受太學之謹悉亦在闕外云朝禁至嚴除非萬不獲已大同之公論則豈敢輕先封章亦豈敢容易書給謹悉乎同成均旣承筵敎此後各別嚴飭命備堂先退蓍東等退出耆曰今以蔘弊事言端旣發於筵席敢此仰達矣臣之待罪東藩雖未當秋臈封進之時貢蔘爲弊之端略有所聞見者各邑補蔘錢生殖於民結者今已歲久無異白徵誠甚矜悶然而一道民人皆知其爲應納之需則到今無容更議至於蔘商之弊江陵春川所納之蔘比之他邑厥數則倍蓰受價則偏少蓋江春兩府本是産蔘之邑故當初分定如是不均而今則土産不如前時蔘商多未擇人其所逋欠年增歲加畢竟至於屢萬錢而徵捧無路故兩邑蔘貢專屬於渠廳使之備納許多蔘商皆受其害終必蕩敗而後已營邑民人之言皆以爲移作京貢之外無他救急之方而御藥所用事體重大不敢議到云臣意則以爲事關御藥不卽矯救有乖朝家軫恤之政卽令該道道臣另加探察論理啓聞以爲令廟堂稟處之地恐不可已矣上曰依爲之出擧條命書傳敎曰同一所遭同一處義而中批之或爲或否以致行公之斑駁玉堂在外及未肅拜人許遞前修撰金熙稷校理除授牌招入直命退承史以次退出